Die Brasiliaanse nasionale rugbyspan met die bynaam Tupi’s word deur die Brasiliaanse Rugbykonfederasie (Portugees: Confederação Brasiliera de Rugby) beheer. Brasilië is een van die stigterslede van CONSUR, nou bekend as Súdamerica Rugby, en het aan die inougurele Suid-Amerikaanse toernooi in 1951 deelgeneem. Brasilië het nog nie vir ’n Rugbywêreldbeker gekwalifiseer nie maar het in 2016 aan die seweskompetisie tydens die Olimpiese Spele deelgeneem. Brasilië is tans die derde beste span in Suid-Amerika (na Argentinië en Uruguay, en vyfde in die Amerikas. Rugby in Brasilië het ’n lang geskiedenis wat na die laat 19de eeu terugdateer toe Britse immigrante die spel na die stedelike hawens van Brasilië geneem het. Ten spyte van Brasilië se sukses met sokker, was die land nog altyd een van die swakker spanne in die Amerikas met veel minder om op te roem as die spanne van Argentinië, Uruguay en Chili. In die 21ste eeu is pogings aangewend om die sport in Brasilië te laat opleef. Brasilië is met die toevoeging van sewesrugby tot die Olimpiese kalender genooi om aan die Wêreldrugby Sewesreeks deel te neem met goeie vordering in die mans- en damesreekse.